V osobitnej situácii sťažností vyhotovených v rovnakom znení viacerými dotknutými osobami, skutočne nemožno vytýkať menovaciemu orgánu, že na ne odpovedal podľa jednotného vzoru. Tento postup je naopak v súlade so zásadou riadnej správy vecí verejných a zabezpečuje rovnosť zaobchádzania so sťažovateľmi.

Pravidlo zakotvené v článku 83 ods. 2 služobného poriadku, podľa ktorého úradníci prispievajú jednou tretinou na financovanie dôchodkového systému, treba vykladať s prihliadnutím na článok 83a ods. 1, 3 a 4 služobného poriadku, ktorý vyžaduje rovnováhu tohto systému a overovanie tejto rovnováhy na základe päťročného poistno‑matematického hodnotenia aktualizovaného každý rok v súlade s prílohou XII služobného poriadku stanovujúcou vykonávacie pravidlá k článku 83a služobného poriadku. Za týchto okolností je dôchodkový systém v rovnováhe v poistno‑matematickom význame prílohy XII služobného poriadku vtedy, ak výška príspevkov, ktoré majú každý rok zaplatiť úradníci v aktívnej službe, umožňuje financovať tretinu budúcej sumy práv, ktoré títo úradníci nadobudli v priebehu toho istého roka. Poistno‑matematický prístup zvolený normotvorcom teda spočíva na financovaní dôchodkového systému z dlhodobého hľadiska. Na tento účel normotvorca zohľadnil rad poistno‑matematických predpokladov.

Z toho vyplýva, že príspevky úradníkov do výšky jednej tretiny sumy nevyhnutnej na financovanie dôchodkového systému treba chápať vo vyššie uvedenej poistno‑matematickej perspektíve a z dlhodobého hľadiska, takže skreslenia zhodnotenia možno vylúčiť.

Z článku 83a ods. 3 služobného poriadku tiež vyplýva, že poistno‑matematickú rovnováhu dôchodkového systému zabezpečujú dva parametre, a to vek odchodu do dôchodku a sadzba príspevku úradníkov do tohto systému. Hoci totiž príspevky do dôchodkového systému napomáhajú k zabezpečeniu jeho rovnováhy, pretože ho priamo financujú, podobný účinok sa očakáva od zvýšenia zákonného veku odchodu do dôchodku, keďže toto sa v zásade prejavuje z časového hľadiska odloženou ingerenciou tohto systému.

Toto zistenie však nestačí pre záver, že prostredníctvom mechanizmu priamej náhrady zvýšenie zákonného veku odchodu do dôchodku musí nevyhnutne viesť k spätnému zníženiu sadzby príspevku úradníkov.

Podľa článku 1 prílohy XII služobného poriadku totiž určenie príspevku úradníkov do dôchodkového systému vychádza konkrétnejšie z päťročného poistno‑matematického hodnotenia doplneného každoročnou aktualizáciou, pričom oba upravuje článok 83a ods. 3 a 4 služobného poriadku. Toto päťročné poistno‑matematické hodnotenie a jeho každoročná aktualizácia však spočívajú na niekoľkých parametroch stanovených v prílohe XII služobného poriadku.

Prvý parameter vstupujúci do výpočtu príspevku úradníkov tvoria „zmeny počtu obyvateľstva [demografický vývoj – neoficiálny preklad]“, uvedené v článku 1 ods. 2 prílohy XII služobného poriadku. Tento vývoj je sám určovaný pozorovaním populácie tvorenej účastníkmi dôchodkového systému, ako to vyplýva z článku 9 tej istej prílohy. Podľa tohto článku je demografický vývoj konkrétnejšie odvodzovaný zo štruktúry tejto populácie a z priemerného veku odchodu do dôchodku. Samotná štruktúra populácie musí byť posudzovaná s prihliadnutím na tabuľku úmrtnosti, priemernú dĺžku života, mieru invalidity a rozdelenie populácie podľa pohlavia. Priemerný vek odchodu do dôchodku sa odlišuje od zákonného veku odchodu do dôchodku a jeho zohľadnenie možno vysvetliť tým, že určuje skutočné náklady na dôchodky viac ako zákonný vek odchodu do dôchodku.

Druhý parameter vstupujúci do určenia príspevku úradníkov je tvorený vývojom základného platu každého z nich až do dosiahnutia „predpokladanej vekovej hranice pre odchod do dôchodku“ (články 4 a 6 prílohy XII služobného poriadku). Tento parameter teda so sebou prináša vykonanie odhadu budúcej hodnoty základného platu úradníka v službe tak, že sa zohľadní premietnutie tohto platu do času odchodu do dôchodku (článok 6 ods. 1 prvý pododsek prílohy XII služobného poriadku). V tejto súvislosti treba zdôrazniť, že hoci sa má zohľadniť zákonný vek odchodu od dôchodku, zohľadňujú sa aj skutočnosti ako napríklad možnosť zostať v službe po dosiahnutí tohto veku alebo ukončiť túto službu pred jeho dosiahnutím, ako to nepriamo potvrdzuje článok 6 ods. 4 prílohy XII služobného poriadku. Z toho v konečnom dôsledku vyplýva, že tu zohľadňovaná „predpokladaná veková hranica pre odchod do dôchodku“ má viaczložkovú povahu.

Tretí parameter vstupujúci do určenia príspevku úradníkov vyplýva z úrokových sadzieb posúdených v súlade s článkom 10 prílohy XII služobného poriadku a štvrtý parameter vyplýva v súlade s článkom 11 tej istej prílohy z ročnej miery zmien platových stupníc úradníkov zodpovedajúcej priemeru špecifických ukazovateľov uvedených v prílohe XI služobného poriadku za tridsať rokov.

Zdá sa teda, že zákonný vek odchodu do dôchodku, ktorý článok 22 prílohy XIII služobného poriadku v znení vyplývajúcom z nariadenia č. 1023/2013 stanovuje v závislosti od veku každého úradníka k 1. máju 2014, je skutočnosťou, ktorá spolupôsobí spolu s odhadmi budúcej hodnoty viacerých parametrov (úroková sadzba, úmrtnosť, nárast miezd, atď.) pri odhade poistno‑matematickej rovnováhy dôchodkového systému Únie a teda pri určení príspevku, ktorý je každý úradník povinný uhrádzať do tohto systému na zabezpečenie tretiny tejto rovnováhy.

Sadzba príspevku úradníkov do dôchodkového systému Únie sa tak môže vyvíjať nezávisle od zákonného veku odchodu do dôchodku.

Napokon dôchodkový systém Únie je organizovaný na základe zásady solidarity a nie je koncipovaný v tom zmysle, že dôchodok poberaný úradníkom predstavuje presnú protihodnotu jeho príspevkov do tohto systému. Z toho vyplýva, že príspevky jednotlivého úradníka nezakladajú žiadnemu z nich individuálne, skutočne nadobudnuté právo na presnú protihodnotu vo forme dôchodku alebo náhrady za prípadný preplatok.

(pozri body 45 – 54, 56 a 73)

Súd prvého stupňa: rozsudok z 29. novembra 2006, Campoli/Komisia, T‑135/05, EU:T:2006:366, bod 134

Súd pre verejnú službu: rozsudok z 11. júla 2007, Wils/Parlament, F‑105/05, EU:F:2007:128, body 85 a 86